Danmarkshistoriens største klage over havvindmøller er sendt afsted.

656 borgere og sommerhusejere har hver især valgt at betale 4.000 kroner i klagegebyr for at få Taksationskommissionen til at vurdere, om de skal have penge i kompensation, fordi huse og sommerhuse falder i værdi på grund af kæmpe havvindmøller.

Det viser, hvor markant modstanden er. Tue Amstrup-Jørgensen, formand for Sammenslutningen af grundejerforeninger på Holmsland Klit

I alt har de betalt over 2,6 millioner kroner for at anmelde værditab på deres ejendomme på grund af de kommende vindmølleparker Vesterhav Syd og Vesterhav Nord, der ligger tæt på kysten.

Det er det hidtil største antal anmeldelser om værditab ved vindmølleprojekter herhjemme.

Læs også : 100 nye kæmpemøller skudt op på landjorden: Skal gøre landskabet skønnere

- Det viser, hvor markant modstanden er mod de kystnære vindmøllemarker, både blandt sommerhusejere, fastboende og hele turisterhvervet, siger Tue Amstrup-Jørgensen, som er formand for Sammenslutningen af grundejerforeninger på Holmsland Klit:

- Vi har mistet tilliden til politikerne i Folketinget, tilføjer han.

[...] det er bestemt en mulighed, at husejere i yderste klitrække eller på klittoppe kan få erstatning på grund af udsigten til møllerne, altså de visuelle gener. Berit Holmstrøm, advokat

- Der har ikke tidligere været en lignende sag om naboskab til vindmøller på havet, så det er helt nyt land i juridisk forstand, siger advokat Berit Holmstrøm fra Videbæk, som har ført omkring 50 sager om værditab for naboer til vindmøller på land.

Hun vurderer, at de fleste vil få svært ved at få erstatning for, at boligen bliver mindre værd.

- Jeg tror ikke på, at der kan blive tale om værditab i forhold til støj og skyggekast fra møllevingerne. Dertil er afstanden for stor. Men det er bestemt en mulighed, at husejere i yderste klitrække eller på klittoppe kan få erstatning på grund af udsigten til møllerne, altså de visuelle gener, siger advokat Berit Holmstrøm

Det er Taksationskommissionen, der træffer afgørelsen om eventuelle værditab. Afgørelserne ventes til efteråret.